Jammerbugt FC skylder over 100.000 kroner til lokale erhvervsdrivende. Tirsdag nedlagde spillerne dagens to træninger på grund af manglende løn.

Jammerbugt FC er i store økonomiske vanskeligheder. Flere spillere har ikke fået løn, og klubben skylder flere lokale erhvervsdrivende over 100.000 kroner. Tirsdag formiddag spidser situationen så endnu mere til. For her har alle spillerne i 1. divisionsklubben valgt at nedlægge dagens to træninger. Det bekræfter klubbens anfører, Diogo Pimentel overfor TV2 Nord. Det sker for at sende et signal til klubbens ejer, Klaus Müller, om, at spillerne er utilfredse med den manglende løn og den manglende kommunikation fra ejeren om klubbens nuværende situation. Anføreren fortæller samtidig, at spillerne ikke har fået frokost i de seneste to dage. Det hænger formentlig sammen med, at Mesterslagteren i Saltum ikke har modtaget betaling for frokost i den seneste måned. Dermed skylder klubben 32.000 kroner til den lokale slagter. - Vi har sendt regningerne, men der er ligesom ikke kommet nogle penge den anden vej. Så samarbejdet er ophørt lige p.t., siger slagtermester Mette Nysted Christensen. Hun frygter, at de penge klubben skylder hende er tabt. - Jeg er bange for, at klubben lukker ned, og at vi må håbe på at lokale kræfter tager over, siger hun. Busselskab mangler penge Men det er ikke den eneste lokale virksomhed, der har et udestående med Jammerbugt FC. For Jørns Busrejser har ikke modtaget betaling for transport af klubbens spillere til fire udebanekampe. Ifølge TV2 Nord oplysninger har busselskabet derfor et større beløb til gode hos klubben. - Det har jeg selvfølgelig dårligt med. Vi er sponsor i klubben og en del af den, og det er vi rigtig glad efor. Men vi vil også have penge, for det vi laver, siger Finn Jensen. Han er direktør for Jørns Busrejser. - Der er jo andre end os, der har penge til gode. Det er hårdt for en klub og hårdt for sponsorer. Særligt fordi det primært er lokale kræfter, der har penge til gode, siger Finn Jensen. Det hører desuden med til historien, at der blev hyret et andet busselskab til at transportere spillerne ved seneste udebanekamp, da de fredag den 1. april gæstede Fremad Amager i København. Det var altså ikke Jørns Busrejser, der stod for transport frem og tilbage ved denne kamp på trods af et mangeårigt samarbejde, og at Jørns Busrejser er sponsor i klubben. Men de økonomiske vanskeligheder stopper ikke her. For flere af klubbens spillere bor på værelser, som er ejet af Jetsmark Idrætscenter. Disse værelser er betalt af klubben. Eller rettere: Det var de. For Jetsmark Idrætscenter har ikke modtaget betaling for de seks værelser igennem så lang en periode, at klubben nu skylder Jetsmark Idrætscenter omkring 100.000 kroner. Det fortæller Centerchef hos Jetsmark Idrætscenter, John Nielsen. - Det er helt generelt en rigtig træls situation for os alle sammen, siger han og fortsætter: - Vi ved ret beset ikke, om klubben eksisterer i morgen. Vil ikke begære klubben konkurs endnu Han fortæller, at han tirsdag formiddag har afholdt møde med klubbens ejer, Klaus Müller, og ejeren forsikrer, at pengene er på vej. Udover de seks værelser til klubbens spillere, ejer Jetsmark Idrætscenter også en del af de faciliteter, klubben bruger til at klæde om i inden hjemmekampe. Og det bruger John Nielsen nu til at stille klubejeren et ultimatum. - Nu har vi ventet på vores penge så længe, at vi bliver nødt til at presse på for at sikre, at vi får, hvad vi er skyldt. Derfor har jeg meddelt Klaus, at hvis der ikke er penge på vores bankbog inden weekenden, så må klubben ikke bruge faciliteterne til søndagens hjemmebanekamp mod Esbjerg, siger John Nielsen. Han fortæller dog, at han ikke er klar til at begære klubben konkurs, fordi han stadig tror på, at pengene dukker op før eller siden. - Men når jeg mister den fornemmelse, slipper min tålmodighed for alvor op. Vi ville gerne høre klubbens ejer, Klaus Müller, hvordan han forholder sig til klubbens nuværende situation, men det er ikke lykkedes at få Klaus Müller til at stille op til interview.